**Om stævner på Fuglsangcenteret.**

**Generelle regler og gode råd.**

**Kontaktperson til centeret:**

Udvalget har en fast kontaktperson til centeret, sådan at der ikke opstår forvirring og misforståelser. Hvis du har spørgsmål, som drejer sig om dit ophold på centeret under arrangementet, skal du kontakte:

Jørn Rosendal Pedersen på tlf. 29 92 62 01.

**Afbud fra stævnet:**

Hvis du bliver syg, eller hvis du af andre grunde bliver nødt til at melde afbud efter tilmeldingsfristens udløb, skal du sende en mail til tilmelding@showdown-danmark.dk.

 Du kan kun få betalingen for dit ophold retur, hvis du melder rettidigt afbud i forhold til Fuglsangcenterets almindelige regler. Ring eventuelt til Jørn, hvis du er i tvivl. Husk at dit startgebyr ikke betales tilbage, når du melder afbud efter deadline for tilmelding.

**Tilvalg af aftensmad eller særlig kost:**

I skemaet kan du tilvælge aftensmad om søndagen. Aftensmaden koster 90 Kr. Du kan også vælge særlig kost, eksempelvis diabetiker. Det skal også markeres i skemaet.

**Ekstra ophold på centeret:**

En del spillere vælger at ankomme allerede om fredagen, eller de bliver på centeret til mandag. Hvis du vælger at forlænge dit ophold på centeret, er det naturligvis helt for egen regning. Døgnprisen er 485 Kr. Du er selv ansvarlig for at bestille ekstra overnatninger. Ring til Fuglsangcenteret på tlf. 76 20 21 00. Husk ved din bestilling at oplyse, at du fra lørdag Kl. 12 til søndag Kl. 18 indgår i showdown arrangementet. På den måde får du mulighed for at beholde det samme værelse under hele opholdet. Husk at hvis du bestiller ekstra overnatninger, skal det ske i meget god tid før stævnet.

Med venlig hilsen.

Parasport Danmarks Idrætsudvalg for Showdown.